## Obvezatne upute broj - DR III - o glasovanju birača na službi u oružanim snagama Republike Hrvatske, birača članova posada pomorskih i riječnih brodova pod hrvatskom zastavom i birača lišenih slobode

### NN 152/2011 (27.12.2011.), Obvezatne upute broj - DR III - o glasovanju birača na službi u oružanim snagama Republike Hrvatske, birača članova posada pomorskih i riječnih brodova pod hrvatskom zastavom i birača lišenih slobode

DRŽAVNO IZBORNO POVJERENSTVO REPUBLIKE HRVATSKE

3150

Na temelju članka 16. točke 4. Zakona o referendumu i drugim oblicima osobnog sudjelovanja u obavljanju državne vlasti i lokalne i područne (regionalne) samouprave (»Narodne novine«, broj 33/96., 44/06. – Zakon o Državnom izbornom povjerenstvu Republike Hrvatske, 58/06. – Odluka Ustavnog suda broj U-I-177/2002., 69/07. – Odluka Ustavnog suda broj U-I-2051-2007., 38/09., 85/10. – Ustav Republike Hrvatske – pročišćeni tekst, dalje: Zakon) Državno izborno povjerenstvo Republike Hrvatske propisuje

OBVEZATNE UPUTE BROJ – DR III

O GLASOVANJU BIRAČA NA SLUŽBI U ORUŽANIM SNAGAMA REPUBLIKE HRVATSKE, BIRAČA ČLANOVA POSADA POMORSKIH I RIJEČNIH BRODOVA POD HRVATSKOM ZASTAVOM I BIRAČA LIŠENIH SLOBODE

Birači na službi u Oružanim snagama Republike Hrvatske, birači članovi posada pomorskih i riječnih brodova pod hrvatskom zastavom i birači lišeni slobode glasovat će na državnom referendumu 22. siječnja 2012. na posebnim glasačkim mjestima određenim sukladno odredbi članaka 26. – 29. Zakona.

1. Birači na službi u Oružanim snagama Republike Hrvatske glasuju na glasačkim mjestima koja će odrediti ministar obrane Republike Hrvatske.

Birači koji se kao članovi posada pomorskih i riječnih brodova pod hrvatskom zastavom na dan provedbe državnog referenduma zateknu izvan granica Republike Hrvatske glasuju na glasačkim mjestima koja će odrediti ministar pomorstva, prometa i infrastrukture Republike Hrvatske.

Birači koji su lišeni slobode glasuju na glasačkim mjestima koja će odrediti ministar pravosuđa Republike Hrvatske.

2. Odbore za provedbu glasovanja na državnom referendumu (dalje: i odbori za glasovanje) na posebnim glasačkim mjestima na kojima će glasovati birači na službi u Oružanim snagama Republike Hrvatske, birači članovi posada pomorskih i riječnih brodova koji se na dan provedbe državnog referenduma zateknu izvan granica Republike Hrvatske i birači koji su lišeni slobode imenuju općinska i gradska povjerenstva za provedbu državnog referenduma odnosno povjerenstvo Grada Zagreba za provedbu državnog referenduma, i to:

– odbore za glasovanje za birače u Oružanim snagama Repub-like Hrvatske imenovat će ono povjerenstvo (općinsko, gradsko odnosno povjerenstvo Grada Zagreba) na čijem se području nalaze glasačka mjesta,

– odbore za glasovanje za birače članove posada brodova imenovat će ono povjerenstvo (općinsko, gradsko odnosno povjerenstvo Grada Zagreba) na čijem se području nalazi sjedište trgovačkog društva koje je vlasnik brodova (brodar) na kojima se nalaze glasačka mjesta,

– odbore za glasovanje za birače osobe lišene slobode imenovat će ono povjerenstvo (općinsko, gradsko odnosno povjerenstvo Grada Zagreba) na čijem se području nalaze kaznionice, zatvori i odgojni zavodi u kojima se nalaze osobe lišene slobode.

3. Zapovjedništva postrojbi Oružanih snaga Republike Hrvatske, trgovačka društva – vlasnici brodova i uprave kaznionica, zatvora i odgojnih zavoda dužni su ŽURNO dostaviti podatke o biračima koji će se na dan provedbe državnog referenduma zateći na službi u Oružanim snagama Republike Hrvatske, o biračima članovima posada pomorskih i riječnih brodova pod hrvatskom zastavom izvan njezinih granica te o biračima lišenima slobode nadležnim Uredima državne uprave u županijama odnosno Gradskom uredu za opću upravu Grada Zagreba (Zagreb, Trg Stjepana Radića 1) koji vode popis birača za mjesta u kojima ti birači imaju prebivalište.

Uredi državne uprave u županijama i Gradski ured za opću upravu Grada Zagreba dužni su odmah nakon potvrđivanja popisa birača dostaviti izvatke iz popisa birača zapovjedništvima postrojbi Oružanih snaga Republike Hrvatske, trgovačkim društvima – vlasnicima brodova i upravama kaznionica, zatvora i odgojnih zavoda koja će izvatke iz popisa birača proslijediti povjerenstvu nadležnom za posebna glasačka mjesta najkasnije 24 sata prije vremena određenog za otvaranje glasačkog mjesta.

4. Birači članovi posada pomorskih i riječnih brodova pod hrvatskom zastavom koji se na dan provedbe referenduma zateknu u lukama Republike Hrvatske mogu glasovati na glasačkim mjestima svog prebivališta ili na glasačkim mjestima luke u kojoj se nalazi brod (članak 20. Zakona o popisima birača, »Narodne novine« broj 19/07.), na način da se prethodno na osobni zahtjev privremeno upišu u popis birača u gradu ili općini gdje će se zateći na dan glasovanja. (Takvim upisom u popis birača ne mijenja se ni prebivalište ni adresa stanovanja.).

5. Ove Obvezatne upute stupaju na snagu danom objave u »Narodnim novinama«.

Klasa: 014-02/11-03/03

Urbroj: 507-11-01

Zagreb, 23. prosinca 2011.

Predsjednik
Branko Hrvatin, dipl. iur., v. r.

Uputa, NN 152/2011-3150